Ġob isostni sal-aħħar l-innoċenza tiegħu Ġob issokta jitkellem u qal: "Naħlef b'Alla l-ħaj, li ċaħħadni mid-dritt tiegħi, b'Xaddaj li mela bl-imrar lil ruħi, li sakemm iddum il-ħajja fija, u nifs Alla f'imnifsejja, l-ebda ħażen ma jlissnu xufftejja, anqas gidba ma jgħid ilsieni. Ma jkun qatt li nagħtikom raġun, insostni sa ma mmut is-sewwa tiegħi. Inżomm sħiħ mas-sewwa tiegħi u ma nċedix, ma ċċanfarnix il-kuxjenza dwar ħajti. Ħa jkun magħdud mal-ħżiena l-għadu tiegħi, u ma' wlied id-dnewwa dak li jmerini. Għax, x'tama għandu l-ħażin xħin jitqaċċat, meta Alla jeħodlu ħajtu? Jaqaw jisma' Alla l-għajjat tiegħu, meta taqa' fuqu l-ħsara? Isib forsi f'Xaddaj l-għaxqa tiegħu? Isejjaħ hu lil Alla f'kull żmien? Ngħallimkom jien dwar il-qawwa ta' Alla, il-ħsieb li għandu Xaddaj ma naħbihx. Imma għalfejn? Ilkoll rajtuh dan; l-għaliex, mela, tintilfu fi kliem fieragħ?" Tweġiba ta' Sofar "Ara kif iħallas Alla lill-ħażin, x'wirt jerfa' Xaddaj għal min jaħqar. Jekk joktor nislu għas-sejf ikun dan, uliedu ma jkollhomx x'jieklu. Dawk li jħalli warajh tidfinhom il-pesta, u r-romol tiegħu ma jibkuhx. Jekk jaħżen bħat-trab il-fidda, u jross bħat-tafal balal ta' ħwejjeġ, il-ħwejjeġ li rafa' jilbishom wieħed ġust, u l-fidda jiritha bniedem bla ħtija. Ikun bena daru bħal għanqbuta, bħala għarix li talla' għassies. Jimtedd għani iżda ma jerġax, xħin jistenbaħ ġidu jkun għosfor. It-twerwir ikaxkru bħal għargħar, il-lejl ikaxkru bħal riefnu. Riħ mil-Lvant jobormu u jġorru, jikinsu mill-għamara tiegħu. Bla ħniena jonfoħ fuqu, hu u jaħrab mill-qabda tiegħu. Iċapċap għalih idu, u bi tvenvina jkaxkru minn postu." Bil-ħeffa jinġarr il-ħażin fuq wiċċ l-ilma, misħut ikun wirtu fuq l-art, ma jaqbadx aktar it-triq lejn id-dwieli. Bħalma n-nixfa u s-sħana jixorbu l-ilma tas-silġ, hekk jagħmel l-Imwiet lill-midneb. Jinsieh il-ġuf li ġiebu, u ismu ma jiftakrux iżjed; hekk, bħal siġra, jitkisser il-ħażin. Hu ħaqar il-mara ħawlija bla nisel, u lill-armla ma tahiex għajnuna. Iżda jqum Dak li jaqbad is-setgħana bil-ħila tiegħu, u l-ħażin ma jkunx aktar żgur minn ħajtu. Rħielu Alla jixxettel b'tama qarrieqa, iżda għajnejh kienu fuq triqtu. Għola għal ftit u m'għadux aktar, intelaq bħal ħaxix mielaħ kif jinqata', inħasad bħal ras ta' sbula.